**Eva Romanová** (\* 27. január 1946, Olomouc, ČSR) je bývalá česká krasokorčuliarka, ktorá reprezentovala Československo. Spolu so svojím bratom Pavlom Romanom sa stala v kategórii „tanečné páry" štvornásobnou majsterkou sveta (1962, 1963, 1964, 1965) a dvojnásobnou majsterkou Európy (1964, 1965).

Osobný život
------------

Eva sa narodila ako druhé dieťa v rodine obchodného zástupcu Františka Romana a kostymérky filmových štúdií Barrandov. Bola o tri roky mladšia, ako jej brat Pavel. K športu ich odmalička viedol otec, ktorý súrodencov aj dlhší čas sám trénoval. Keď mala Eva šesť rokov, celá rodina sa presťahovala z Olomouca do Prahy, kde pokračovali v intenzívnom tréningu. V polovici 50. rokov 20. storočia trénovanie prevzala Míla Nováková.

Po ukončení súťažnej kariéry sa Romanová sa vydala za amerického krasokorčuliara Jackieho Grahama, s ktorým sa zoznámila v krasokorčuliarskej revue a spoločne žili na farme v americkom Texase. V roku 2001 sa presťahovali do českej dediny Lipnice blízko mesta Rokycany.

Kariéra
-------

Krasokorčuliarska exhibícia na otvorenom klzisku „Jaap Eden baan" v Amsterdame v marci 1964 s účasťou Manfreda Schnelldorfera, Evy Romanovej / Pavla Romana a Sjoukje Dijkstrovej - ukážka z holandského filmového týždenníka
Súrodenci Romanovci začali pôvodne súťažnú kariéru v disciplíne „športové dvojice", kde skončili tretí na majstrovstvách Československa v roku 1957 a druhí v rokoch 1958 a 1959. Po tom, ako sa v Československu začalo súťažiť v tancoch na ľade, vyskúšali súrodenci šťastie a hneď v pri uvedení tejto disciplíny získali československý majstrovský titul. Na Majstrovstvách Európy 1959 štartovali v oboch disciplínach, pričom skončili v tancoch na 7. mieste a v súťaži športových dvojíc na 12. mieste. Na základe toho sa rozhodli zamerať sa na tance.

Svoj prvý titul majstrov sveta získali v roku 1962 v Prahe, keď porazili svojich najväčších rivalov - francúzskych pretekárov Christiane Guhelovú a Jeana Paula Guhela. Eva vtedy mala iba 16 rokov a Pavel 19. V tomto roku zvíťazili aj v česko-slovenskej ankete Športovec roka.

O rok neskôr vyhrali striebornú medailu na majstrovstvách Európy a vyhrali všetky nasledujúce podujatia sezóny. Eva s bratom Romanom vyhrali európsky titul rokoch 1964 a 1965 a svetový titul v rokoch 1962–1965. Bol to vtedy najvyšší titul, aký mohli súťažiaci získať (v tom čase neboli tance na ľade olympijskou disciplínou).

Súťažnú kariéru Romanovci ukončili v roku 1965 na vrchole svojej športovej kariéry pre nedostatok ďalšej motivácie k súťaženiu. Po odchode zo súťažného krasokorčuľovania vystupovali v americkej profesionálnej krasokorčuliarskej revue „*Holiday on Ice*", ktorá každé dva roky usporadúvala predstavenia aj v Prahe. Keďže rodičia súrodencov nemohli za nimi vycestovať, Romanovci sa s nimi vďaka tomuto angažmánu mohli stretávať.

Prehľad výsledkov
-----------------

### Športová dvojica

(s Pavlom Romanom)

| Podujatie | 1957 | 1958 | 1959 |
| --- | --- | --- | --- |
| Majstrovstvá Európy |  |  | 12 |
| Majstrovstvá Československa | 3 | 2 | 2 |

### Tanečné páry

(s Pavlom Romanom)

| Podujatie | 1959 | 1960 | 1961 | 1962 | 1963 | 1964 | 1965 |
| --- | --- | --- | --- | --- | --- | --- | --- |
| Majstrovstvá sveta |  |  |  | 1 | 1 | 1 | 1 |
| Majstrovstvá Európy | 7 | 7 | 5 | 3 | 2 | 1 | 1 |
| Majstrovstvá Československa | 1 |  |  |  |  |  |  |

Referencie
----------

1. 1 2 3 4  VYKOUPIL, Libor. *Ecce Homo - Pavel Roman* [online]. Brno: ČRo Brno (stanica Českého rozhlasu, 31.1.2007, [cit. 2013-08-27]. Dostupné online. (v češtine)
2. 1 2 3 4  MACEK, Tomáš. *Romanová při šedesátinách malovala erby* [online]. idnes.cz, 30.1.2006, [cit. 2013-08-27]. Dostupné online. (v češtine)
3. ↑  "Europe's World Champions... 1962", *Skating*, magazín, jún 1962

Iné projekty
------------

Commons
* Spolupracuj na Commons Commons ponúka multimediálne súbory na tému **Eva Romanová**

Zdroj
-----

*Tento článok je čiastočný alebo úplný preklad článku Eva Romanová na anglickej Wikipédii.*


|  |  |
| --- | --- |
| Portal | Športový portálBiografický portál |

Autoritné údaje: * abART: 75153
* NK ČR: jo20000074770
* VIAF: 84113161